নিজস্ব প্রতিবেদন : বাইপাসের পূর্বাঞ্চলের ফ্ল্যাটে রহস্যজনকভাবে অগ্নিদগ্ধ হল দম্পতি। ঘটনাস্থলেই মৃত্যু হয় স্ত্রীর। মৃত্যুর সঙ্গে পাঞ্জা লড়ছেন স্বামী। এই ঘটনা খুন না আত্মহত্যা? তার তদন্তে নেমেছে গড়ফা থানা। ঘড়িতে তখন রাত দুটো। তিন তলায় রায়চৌধুরীর ফ্ল্যাট থেকে হঠাত্ই ভেসে আসে চিত্‍কার। চিত্কার শুনে বাইরে বেরিয়ে আসেন প্রতিবেশীরা। তাঁদের চোখে পড়ে ধোঁয়া। ভিতরে ঢুকতেই চক্ষু চড়কগাছ হয়ে যায়। ধোঁয়াভর্তি ঘরে বিছানায় অর্ধদগ্ধ অবস্থায় পড়ে রয়েছেন সমীর রায়চৌধুরী। তাঁর ইশারা মতো বাথরুমের দিকে যেতেই প্রতিবেশীদের নজর পড়ে রেনুকা রায়চৌধুরীর দগ্ধ দেহ। সঙ্গে সঙ্গেই খবর দেওয়া হয় গড়ফা থানায়। পুলিস এসে প্রৌঢ় দম্পতিকে বাঙুর হাসপাতালে নিয়ে যায়। সেখানেই রেণুকাকে মৃত বলে ঘোষণা করেন চিকিত্সকরা। অন্যদিকে মৃত্যুর সঙ্গে পাঞ্জা লড়ছেন সমীরবাবু। প্রতিবেশীরা জানিয়েছেন, একমাত্র ছেলে শুভজিত্‍ পুনেতে কর্মরত। বাইপাসের ফ্ল্যাটে একাই থাকত রায়চৌধুরী দম্পতি। দুজনের মধ্যে নানা বিষয়ে অশান্তি লেগেই থাকত। তারসঙ্গে যোগ হয়েছিল অসুস্থতা। তার জেরেই কী আত্মহত্যার চেষ্টা করে দম্পতি? খতিয়ে দেখছে পুলিস। পাশাপাশি খুনের সম্ভাবনার কথাও উড়িয়ে দিচ্ছে না পুলিস। শুক্রবার রাতে প্রতিবেশীরা দেখেছিলেন, রায়চৌধুরী দম্পতির কোলাপসিবল গেট খোলা। তবে কী বাইরে থেকে কেউ ফ্ল্যাটে ঢুকেছিল? আচমকা ফ্ল্যাটে আগুন লাগল কী করে? প্রশ্ন অনেক।